**P R E D L O G**

Na osnovu člana 8. stav 1. Zakona o Narodnoj skupštini ("Službeni glasnik RS", broj 9/10) i člana 59. stav 1. Zakona o javnim medijskim servisima („Službeni glasnik RS“, broj 83/14),

 Narodna skupština Republike Srbije, na \_\_\_\_\_\_\_\_ sednici, \_\_\_\_\_\_\_\_\_ zasedanja u 2014. godini, održanoj \_\_\_\_\_\_\_\_ 2014. godine, donela je

**O D L U K U**

**O PRAVILIMA O SPROVOĐENjU JAVNOG KONKURSA ZA IZBOR KANDIDATA ZA ČLANOVE PROGRAMSKOG SAVETA**

**JAVNE MEDIJSKE USTANOVE „RADIO-TELEVIZIJA SRBIJE“**

 1. Ovom odlukom uređuje se postupak sprovođenja javnog konkursa za izbor kandidata za članove Programskog saveta Javne medijske ustanove „Radio-televizija Srbije“ (u daljem tekstu: Programski savet RTS-a).

 2. Odbor Narodne skupštine nadležan za oblast javnog informisanja (u daljem tekstu: nadležni odbor) raspisuje javni konkurs šest meseci pre isteka mandata članovima Programskog saveta RTS-a.

3. Javni konkurs se objavljuje u “Službenom glasniku Republike Srbije“, jednim dnevnom novinama koje izlazi na teritoriji cele Republike Srbije i na internet stranici Narodne skupštine.

4. Rok za podnošenje prijave na javni konkurs počinje da teče narednog dana od dana objavljivanja u „Službenom glasniku Republike Srbije“ i ne može biti kraći od osam dana.

5. Kandidat za člana Programskog saveta RTS-a bira se iz reda stručnjaka u oblasti medija i medijskih poslenika, naučnika, stvaralaca u oblasti kulture i predstavnika udruženja čiji je cilj zaštita ljudskih prava i demokratije.

Kandidat za člana Programskog saveta RTS-a ne može biti nosilac javnih i političkih funkcija.

 6. Javni konkurs sadrži sledeće podatke:

 (1) Mesto i rok za podnošenje prijava;

 (2) Dokumentaciju koju je potrebno podneti uz prijavu;

 (3) Uslove koje kandidat za člana Programskog saveta RTS-a treba da ispunjava;

 (4) Druge podatke neophodne za sprovođenje konkursa.

 7. U roku od 15 dana od dana zaključenja konkursa, nadležni odbor utvrđuje listu svih prijavljenih kandidata koji ispunjavaju uslove javnog konkursa.

 Nadležni odbor neće razmatrati neblagovremene, nepotpune i prijave uvredljive sadržine, o čemu će obavestiti podnosioca prijave.

 8. Nadležni odbor obavlja razgovor sa kandidatima iz tačke 7. stav 1. ove odluke.

 9. U roku od četiri meseca od dana utvrđivanja liste iz tačke 7. stav 1. ove odluke, nadležni odbor utvrđuje konačnu listu od 30 kandidata za članove Programskog saveta RTS-a, koju dostavlja Upravnom odboru RTS-a.

 Konačna lista iz stava 1. ove tačke, treba da odražava teritorijalnu, nacionalnu, versku, polnu i drugu strukturu stanovništva.

10. Ova odluka stupa na snagu osmog dana od dana objavljivanja u "Službenom glasniku Republike Srbije".

RS broj \_\_\_\_\_

U Beogradu, \_\_\_\_\_\_\_\_\_\_\_ 2014. godine

**NARODNA SKUPŠTINA REPUBLIKE SRBIJE**

PREDSEDNIK

 Maja Gojković

 O B R A Z L O Ž E Nj E

Pravni osnov za donošenje odluke sadržan je u članu 8. stav 1. Zakona o Narodnoj skupštini („Službeni glasnik RS“, broj 9/10) i čl. 192. stav 2. i 193. Poslovnika Narodne skupštine („Službeni glasnik RS“, broj 20/12 -prečišćeni tekst). Narodna skupština donosi: zakon, budžet, završni račun, plan razvoja, prostorni plan, poslovnik, strategiju, deklaraciju, rezoluciju, preporuku, odluku, zaključak i autentično tumačenje. Predlog odluke može podneti ovlašćeni predlagač u skladu sa Ustavom, zakonom i Poslovnikom Narodne skupštine. Na postupak za donošenje odluke shodno se primenjuju odredbe Poslovnika Narodne skupštine o postupku za donošenje zakona.

Članom 59. stav 1. Zakona o javnim medijskim servisima („Službeni glasnik RS“, broj 83/14) predviđeno je da Narodna skupština u roku od 90 dana od dana stupanja na snagu ovog zakona donese akt kojim se propisuju pravila o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“. Ovom odlukom bliže se uređuje postupak raspisivanja i sprovođenja javnog konkursa, kao i kriterijumi za utvrđivanje konačne liste kandidata za izbor članova Programskog saveta RTS-a, koju nadležni odbor dostavlja Upravnom odboru RTS-a.

Odbor za kulturu i informisanje je na \_\_\_\_\_ sednici održanoj \_\_\_\_\_ 2014. godine utvrdio Predlog odluke o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“, koji su narodni poslanici, članovi Odbora podneli Narodnoj skupštini na usvajanje.

Za sprovođenje ove odluke nisu potrebna dodatna finansijska sredstva iz budžeta.

Na osnovu člana 8. stav 3. Zakona o Narodnoj skupštini, predviđeno je da se akti koje donosi Narodna skupštine objavljuju u „Službenom glasniku RS“.

Odbor predlaže da se Predlog odluke, u skladu sa čl. 167. i 193. Poslovnika Narodne skupštine, razmatra po hitnom postupku, imajući u vidu potrebu da Narodna skupština što pre donese Odluku o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“, kako bi se blagovremeno sproveo postupak izbora članova Programskog saveta i time omogućio nesmetani rad Javne medijske ustanove RTS.